Der skal lyde et farvel til bopælspligten i Hirtshals. Sådan lyder et forslag fra Hjørring Kommune.

Kim Roden er ejendomsmægler i Hirtshals på 31. år. Han beskriver sig selv lidt som en lokalpatriot, og netop derfor ser han gerne, at bopælspligten bliver ophævet i byen. - Det kan have mange positive effekter, så jeg ser ingen negative ting, ved at fjerne bopælspligten, siger Kim Roden. Bliver bopælspligten ophævet, kan huset, Kim Roden i øjeblikket er ved at fremvise, nemlig blive brugt som fritidsbolig. - Huset vil henvende sig til flere købere, for størrelses- og beliggenhedsmæssigt vil det være et godt alternativ til et sommerhus, siger Kim Roden. Forslag fra kommunen Idéen med at ophæve bopælspligten i Hirtshals kommer direkte fra politikerne selv. De ønsker med forslaget at gøre det mere attraktivt at købe hus i byen. - Man kunne jo håbe, at der var nogen, der købte de her boliger og så satte dem lidt i stand, siger næstformand i teknik- og miljøudvalget i Hjørring Kommune, Michael Engbjerg (V). Ifølge kommunens egne tal er der pr. 1. april 2022 cirka 82 boliger i lokalplanområdet, der har stået ubeboede i minimum tre måneder, og heraf har 25 af boligerne stået ubeboet i mere end tre år. - De boliger bliver nok ikke vedligeholdt, så godt som man kunne ønske sig, siger Michael Engbjerg. Bopælspligten afhjælper spøgelsesbyer Bopælspligten er blandt andet til for at undgå de såkaldte spøgelsesbyer – altså byer uden mennesker. Hvorfor tror du ikke, at det er en risiko i Hirtshals? - Vi er så aktive, og der er så mange ildsjæle. Vi har desuden et erhvervs- og handelsliv, der er godt og velfunderet, siger ejendomsmægler Kim Roden. - Jeg tror ikke, vi vil få en spøgelsesby ud af forslaget. Det kan nærmere være, at vi ser noget mere lys i vinduerne på nogle andre tider af året end bare lige i sommerperioden, siger næstformand i teknik- og miljøudvalget i Hjørring Kommune, Michael Engbjerg (V). VIDEO: Hør om fordele og ulemper ved at fjerne bopælspligten fra ekspert i boligøkonomi ved Bolius, Jørgen Munksgaard Rasmussen.